NOBANK KREDIT TAShKILOTLARIDA JINOIY FAOLIYATDAN OLINGAN DAROMADLARNI LEGALLAShTIRIShGA VA TERRORIZMNI MOLIYALAShTIRIShGA QARShI KURAShISh BO‘YIChA IChKI NAZORAT QOIDALARINI TASDIQLASh HAQIDA

O‘zbekiston Respublikasining “O‘zbekiston Respublikasining Markaziy banki to‘g‘risida” (O‘zbekiston Respublikasi Oliy Majlisining Axborotnomasi, 1995-y., 12-son, 247-modda), “Mikrokredit tashkilotlari to‘g‘risida” (O‘zbekiston Respublikasi qonun hujjatlari to‘plami, 2006-y., 37-38-son, 372-modda), “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish to‘g‘risida”gi (O‘zbekiston Respublikasi qonun hujjatlari to‘plami, 2004-y., 43-son, 451-modda) qonunlariga muvofiq O‘zbekiston Respublikasi Markaziy banki Boshqaruvi va O‘zbekiston Respublikasi Bosh prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamenti qaror qiladilar:
 1. Nobank kredit tashkilotlarida jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bo‘yicha ichki nazorat qoidalari ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kundan keyin kuchga kiradi.
 1. Mazkur Qoidalar O‘zbekiston Respublikasining “O‘zbekiston Respublikasining Markaziy banki to‘g‘risida” (O‘zbekiston Respublikasi Oliy Majlisining Axborotnomasi, 1995-y., 12-son, 247-modda), “Mikrokredit tashkilotlari to‘g‘risida” (O‘zbekiston Respublikasi qonun hujjatlari to‘plami”, 2006-y., 37-38-son, 372-modda), “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish to‘g‘risida”gi (O‘zbekiston Respublikasi Oliy Majlisining Axborotnomasi, 2004-y., 9-son, 160-modda) qonunlariga muvofiq nobank kredit tashkilotlarida jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish maqsadida ichki nazoratni tashkil qilish hamda amalga oshirish tartibini belgilaydi. 
 2. Mazkur Qoidalarda quyidagi asosiy tushunchalardan foydalaniladi:
 nobank kredit tashkilot — O‘zbekiston Respublikasining rezidenti bo‘lgan va tegishli faoliyat turini amalga oshirish litsenziyasiga ega bo‘lgan lombard yoki mikrokredit tashkiloti;
 ichki nazorat — nobank kredit tashkilotining maxsus vakolatli davlat organiga xabar qilinishi lozim bo‘lgan operatsiyalarni aniqlashga doir faoliyatidir;
 Ichki nazorat xizmati — nobank kredit tashkilotining ichki nazoratni amalga oshirilishi bo‘yicha mas’ul bo‘lgan maxsus bo‘linmasi;
 mas’ul xodim — ichki nazoratni amalga oshirilishi uchun mas’ul shaxs;
 ichki nazorat tizimi — mazkur Qoidalar va ichki qoidalarda belgilangan maqsadlarga erishish va vazifalarni bajarishga qaratilgan mas’ul xodim yoki Ichki nazorat xizmatining nobank kredit tashkilotining boshqa bo‘linmalari bilan o‘zaro hamkorlikda amalga oshiradigan harakatlari yig‘indisi;
 ichki qoidalar — nobank kredit tashkilotlarida va uning filiallarida ichki nazoratni tashkil etish va amalga oshirish tartibini belgilab beruvchi ichki hujjatdir;
 maxsus vakolatli davlat organi — O‘zbekiston Respublikasi Bosh prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish Departamenti nomidan Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish Boshqarmasi (keyingi o‘rinlarda — Departament);
 mijoz — pul mablag‘lari yoki boshqa mol-mulk bilan bog‘liq operatsiyani amalga oshirish to‘g‘risida nobank kredit tashkilotiga ariza bilan murojaat qilgan jismoniy yoki yuridik shaxs;
 mijozning haqiqiy egasi — yuridik shaxs — mijozning mulkdori yoki uni nazorat qiluvchi shaxs, ya’ni mijoz va (yoki) amalga oshirilayotgan operatsiyadan manfaat ko‘radigan shaxsga nisbatan mulkiy yoki nazorat huquqiga ega bo‘lgan bir yoki bir necha shaxslar;
 operatsiya ishtirokchilari — mijozlar, ularning vakillari hamda mijozning operatsiyada ishtirok etuvchi hamkorlari;
 gumonli operatsiya — mazkur Qoidalarni joriy qilish jarayonida jinoiy faoliyatdan olingan daromadlarni legallashtirish va (yoki) terrorizmni moliyalashtirish maqsadida amalga oshirilganligi to‘g‘risida nobank kredit tashkilotida gumon uyg‘otuvchi, uni shubhali operatsiyalar turkumiga kiritish (kiritmaslik) haqida qaror qabul qilgunga qadar bo‘lgan pul mablag‘lari yoki boshqa mol-mulk bilan bog‘liq operatsiya;
 shubhali operatsiya — pul mablag‘lari yoki boshqa mol-mulk bilan bog‘liq, tayyorlash, sodir etish jarayonida bo‘lgan yoki sodir etib bo‘lingan, mazkur Qoidalarni joriy qilish jarayonida nobank kredit tashkilotida uni jinoiy faoliyatdan olingan daromadlarni legallashtirish va (yoki) terrorizmni moliyalashtirish maqsadida amalga oshirilganligi to‘g‘risida shubha paydo bo‘lgan operatsiya;
 xabar qilinishi lozim bo‘lgan operatsiyalar — mazkur Qoidalar bilan belgilangan shubhalilik mezonlari va alomatlaridan foydalangan holda kompleks tahlil asosida aniqlanadigan hamda Departamentga xabar qilinishi lozim bo‘lgan pul mablag‘lari yoki boshqa mol-mulk bilan bog‘liq operatsiyalar;
 bir marotabalik operatsiyalar — jismoniy shaxslar tomonidan bir marotabalik tartibda amalga oshiriladigan pul mablag‘lari yoki boshqa mol-mulk bilan bog‘liq operatsiyalar;
 muntazam ravishda amalga oshiriladigan operatsiyalar — tahlil qilinadigan davr mobaynida mijoz tomonidan muntazam ravishda amalga oshiriladigan pul mablag‘lari yoki boshqa mol-mulk bilan bog‘liq operatsiyalar;
 tahlil qilinadigan davr — keyingi tekshiruv bosqichida nobank kredit tashkiloti mijozning pul mablag‘lari yoki boshqa mol-mulk bilan bog‘liq operatsiyalarini tahlil qiladigan hamda davomiyligi mijoz tomonidan bajarilgan operatsiya turiga ko‘ra bir necha kundan bir necha oygacha bo‘lishi mumkin bo‘lgan davr;
 mijozlarni lozim darajada tekshirish — mijozning va qaysi shaxslar nomidan ish ko‘rayotgan bo‘lsa o‘sha shaxslarning shaxsini hamda vakolatlarini tekshirish, ta’sis hujjatlari asosida mulk va boshqaruv tuzilmasini o‘rganish orqali mijozning haqiqiy egasini identifikatsiyalash, shuningdek, mijoz tomonidan amalga oshiriladigan amaliy ish munosabatlari va operatsiyalarni, ularning bunday mijoz va uning faoliyati to‘g‘risidagi ma’lumotlarga muvofiqligini tekshirish maqsadida, doimiy asosda o‘rganishlarni o‘tkazish;
 mijozni identifikatsiyalash — nobank kredit tashkiloti tomonidan mijozni lozim darajada tekshirish maqsadida mijozlar haqidagi ma’lumotlarni ular tomonidan taqdim etilgan hujjatlar asosida aniqlash;
 mijozning haqiqiy egasini identifikatsiyalash — nobank kredit tashkiloti tomonidan qonun hujjatlari bilan belgilangan ta’sis hujjatlari (ustav va (yoki) ta’sis shartnomasi, nizom) asosida mulk va boshqaruv tuzilmasini o‘rganish orqali yuridik shaxs bo‘lgan mijozning mulkdori yoki uni nazorat qiluvchi shaxsni aniqlash;
 jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish sohasidagi xalqaro hamkorlikda ishtirok etmayotgan davlatlar — Jinoiy daromadlarni legallashtirishga qarshi kurashish bo‘yicha moliyaviy choralarni ishlab chiqish guruhining rasmiy bayonotlarida xalqaro moliyaviy tizimga xavf tug‘diruvchi hamda jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish tizimlarida strategik kamchiliklari mavjud deb belgilangan davlatlar yoki hududlar;
 offshor hudud — imtiyozli soliq rejimini taqdim qiluvchi va (yoki) moliyaviy operatsiyalarni amalga oshirishda ular haqidagi ma’lumotlarni oshkor etmaslikni va taqdim qilmaslikni ko‘zda tutuvchi davlatlar va hududlar;
 jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashishda ishtirok etuvchi organlar — pul mablag‘lari yoki boshqa mol-mulk bilan bog‘liq operatsiyalarni amalga oshiruvchi tashkilotlar faoliyati ustidan kontrol va nazorat qilish funksiyalariga ega bo‘lgan huquqni muhofaza qiluvchi, nazorat qiluvchi, litsenziyalovchi, ro‘yxatdan o‘tkazuvchi va boshqa davlat organlari. 
 3. Ichki nazorat tizimi maqsadi quyidagilar hisoblanadi:
 jinoiy faoliyatdan olingan daromadlarni legallashtirishga va terrorizmni moliyalashtirishga yo‘naltirilgan pul mablag‘lari yoki boshqa mol-mulk bilan bog‘liq operatsiyalarni samarali aniqlash va oldini olish;
 nobank kredit tashkilotining qasddan yoki qasddan bo‘lmagan holda jinoiy faoliyatga jalb qilinishiga, uning ustav fondi (kapitali)ga jinoiy faoliyat natijasida olingan kapitalning, shuningdek, nobank kredit tashkilotini boshqarishga jinoyatchi shaxslarning kirib kelishiga yo‘l qo‘ymaslik;
 jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish to‘g‘risidagi qonun hujjatlari talablariga qat’iy rioya etilishini ta’minlash.
 4. Ichki nazorat tizimining asosiy vazifalari:
 qonun hujjatlari, mazkur Qoidalar va ichki qoidalarga muvofiq mijozlarni lozim darajada tekshirish bo‘yicha chora-tadbirlarni amalga oshirish;
 mijozlarning haqiqiy egasini aniqlash va o‘rganish, shuningdek, operatsiyani amalga oshirishda foydalaniladigan pul mablag‘lari yoki boshqa mol-mulklarning manbasini aniqlash bo‘yicha asosli va ko‘rilishi mumkin bo‘lgan choralarni amalga oshirish;
 mazkur Qoidalar va ichki qoidalar bilan belgilangan mezonlar asosida gumonli va shubhali operatsiyalarni aniqlash;
 ichki nazoratni amalga oshirish davomida aniqlangan shubhali operatsiyalar to‘g‘risidagi axborotlar (hujjatlar)ni Departamentga o‘z vaqtida taqdim etish;
 alohida hollarda xabar qilinishi lozim bo‘lgan operatsiyalarni yuridik yoki jismoniy shaxs hisobvarag‘iga tushgan pul mablag‘larini hisobga kiritish bo‘yicha operatsiyalarni istisno etganda, bu operatsiya bajarilishi lozim bo‘lgan sanadan e’tiboran uch ish kuniga to‘xtatib turish hamda bunday operatsiya haqida operatsiya to‘xtatib turilgan kunning o‘zida Departamentni xabardor qilish;
 jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bilan bog‘liq ma’lumotlarning maxfiyligini ta’minlash;
 pul mablag‘lari yoki boshqa mol-mulk bilan bog‘liq operatsiyalar to‘g‘risidagi axborotni, shuningdek, identifikatsiyalash ma’lumotlarini va mijozlarni lozim darajada tekshirishga doir materiallarni qonun hujjatlarida belgilangan muddatlar davomida saqlanishini ta’minlash;
 tegishli qarorlar qabul qilish uchun nobank kredit tashkiloti rahbariyatini zarur bo‘lgan aniq axborotlar va materiallar bilan operativ va muntazam ravishda ta’minlab borish;
 shubhali operatsiyalar amalga oshirilgan yoki amalga oshirishga bo‘lgan urinishlar, shubhali operatsiyalarni amalga oshirgan mijozlar bilan aloqador shaxslar (rahbarlar, ta’sischilar) to‘g‘risidagi ma’lumotlar bazasini shakllantirish, shuningdek, bunday ma’lumotlarni boshqa kredit tashkilotlari hamda davlat organlari bilan qonun hujjatlariga muvofiq o‘zaro almashib borish;
 operatsiyalarning anonimligini oshiruvchi yangi texnologiyalar yordamida qonunga xilof ish qilish, xususan, jinoiy faoliyatdan olingan daromadlarni legallashtirish va (yoki) terrorizmni moliyalashtirish uchun nobank kredit tashkilotlari xizmatlaridan foydalanish tahdidini oldini olishga alohida e’tibor qaratilishi maqsadida zarur bo‘lgan tadbirlar qo‘llash;
 nobank kredit tashkilotlari faoliyatidagi jinoiy faoliyatdan olingan daromadlarni legallashtirishga va terrorizmni moliyalashtirishga oid xatarlarni aniqlash, baholash va ularni kamaytirish bo‘yicha tegishli choralarni ko‘rish;
 so‘rovnomalar bo‘yicha mijozlar bazasidan terrorchilik faoliyatini moliyalashtirishga aloqador shaxslarni aniqlashdan iborat.
 5. Ichki nazorat tizimi maqsad va vazifalariga erishish uchun mas’ul xodim yoki Ichki nazorat xizmati quyidagilar bo‘yicha funksiyalarni bajaradi:
 jinoiy faoliyatdan olingan daromadlarni legallashtirish va (yoki) terrorizmni moliyalashtirish uchun nobank kredit tashkiloti xizmatlaridan foydalanish tahdidini oldini olish uchun qonun hujjatlarida, mazkur Qoidalarda va ichki qoidalarda ko‘zda tutilgan choralarni ko‘rish;
 nobank kredit tashkiloti tomonidan qonun hujjatlari va ichki qoidalar talablariga rioya etish monitoringini amalga oshirish;
 nobank kredit tashkiloti faoliyatidagi qonun hujjatlari va ichki qoidalar talablariga rioya qilinmaganligi bo‘yicha aniqlangan kamchilik va xatolarni bartaraf etish yuzasidan rahbariyat ko‘rib chiqishi uchun takliflar tayyorlash va kiritish;
 O‘zbekiston Respublikasi Markaziy banki (bundan buyon matnda Markaziy bank deb yuritiladi), Departamentning vakolatli xodimlari, nobank kredit tashkilotining ichki audit xizmati xodimlari va tashqi auditorlar tomonidan o‘tkazilgan tekshiruv jarayonida ichki nazorat tizimini tashkillashtirish va uning faoliyatida aniqlangan kamchiliklarni bartaraf etilishini monitoring qilish;
 ichki nazoratni tashkil etish, xodimlar tomonidan qonun hujjatlari, mazkur Qoidalar va ichki qoidalar talablari buzilish holatlarini ogohlantirish va bartaraf etish masalalari bo‘yicha Markaziy bank va Departament bilan hamkorlik qilish.
 6. Nobank kredit tashkilotlari mazkur Qoidalar talablaridan kelib chiqqan holda, ichki qoidalarni, quyidagilarni aks ettirgan holda, ishlab chiqishi lozim:
 ichki nazorat tizimini tashkil etish tartibi va uning tuzilmasi;
 mijozlarni lozim darajada tekshirish, shu jumladan, mijozlarni va ularning haqiqiy egasini identifikatsiyalash, shuningdek, mijozlarning operatsiyalari ustidan doimiy monitoringni amalga oshirish qoidalari;
 zarur bo‘lgan axborotni rasmiylashtirish va uning maxfiyligini ta’minlash tartibi;
 Departamentga xabar qilinishi lozim bo‘lgan operatsiyalar to‘g‘risida axborot taqdim etish tartibi;
 kadrlarni tayyorlash va o‘qitishga doir malaka talablari; 
 gumonli operatsiyalarni aniqlashning qo‘shimcha mezonlari va ularning alomatlari;
 jinoiy faoliyatdan olingan daromadlarni legallashtirishga va terrorizmni moliyalashtirishga oid xatarlarni aniqlash, baholash, ularni kamaytirish va rasmiylashtirish bo‘yicha tegishli choralarni ko‘rish tartibi hamda qonun hujjatlariga zid bo‘lmagan boshqa qoidalar. 
 Nobank kredit tashkilotining ichki qoidalari mazkur Qoidalarga muvofiq bo‘lishi hamda aniqlangan xatarlar va ularning bahosidan kelib chiqib tuzilishi kerak. Ichki qoidalar, ularga kiritilgan o‘zgartirish va qo‘shimchalar nobank kredit tashkilotining oliy boshqaruv organi yoki kuzatuv kengashi tomonidan tasdiqlanadi.
 7. Ichki nazorat tizimi nobank kredit tashkiloti faoliyatining jihatlari, asosiy yo‘nalishi, mijozlar bazasi va mijozlar hamda ularning operatsiyalari bilan bog‘liq xatarlar darajasini hisobga olgan holda tashkillashtiriladi.
 8. Ichki nazorat tizimi tuzilmasi, shu jumladan, nobank kredit tashkilotining filiallaridagi tuzilmasi tashkilotning yuqori yoki kuzatuv boshqaruv organining qarori bilan belgilanadi va Markaziy bankning talablariga muvofiq qayta ko‘rib chiqilishi lozim.
 9. Ichki nazorat nobank kredit tashkilotining yuqori yoki kuzatuv organi tomonidan tayinlanadigan mas’ul xodim yoki nobank kredit tashkilotining Ichki nazorat xizmati rahbari va xodimlari, shuningdek, tashkilotning har bir filialidagi mas’ul xodim tomonidan amalga oshiriladi.
 10. Ichki nazorat xizmati ichki nazorat maqsadlariga samarali erishish va vazifalarni unumli bajarish uchun yetarli miqdorda xodimlar bilan shakllantiriladi.
 Xodimlarining o‘rtacha yillik soni 25 kishidan ortiq bo‘lmagan va filiallarga ega bo‘lmagan nobank kredit tashkilotida mas’ul xodim funksiyalari tashkilot rahbariga yoki bosh buxgalterga yuklatilishi mumkin.
 11. Mas’ul xodim yoki Ichki nazorat xizmatining rahbari lavozimiga tayinlanuvchi shaxsdan quyidagilar talab qilinadi:
 nobank kredit tashkilotlari faoliyati sohasidagi jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish to‘g‘risidagi qonun hujjatlari talablarini bilish;
 buxgalteriya hisobi qoidalari haqidagi bilimga ega bo‘lish, shuningdek, muntazam ravishda malakani oshirish bo‘yicha maxsus o‘quv kurslarida ishtirok etish.
 12. Mas’ul xodim yoki Ichki nazorat xizmati rahbari lavozimiga quyidagi shaxslar tayinlanishi mumkin emas:
 o‘z faoliyati va axloqida ishonib topshirilgan bo‘linmani noto‘g‘ri boshqargani yoki ishni vijdonan yuritmaganini namoyon etgan shaxslar;
 iqtisodiyot sohasidagi jinoyati uchun avval sud tomonidan jinoiy javobgarlikka tortilgan shaxslar.
 13. Nobank kredit tashkiloti ichki nazorat tizimi tuzilmasini shakllantirish, nobank kredit tashkilotining mas’ul xodimini yoki Ichki nazorat xizmati rahbarini tayinlash to‘g‘risidagi qarorni qabul qilgandan so‘ng 10 (o‘n) kun muddat mobaynida, tayinlangan shaxslar to‘g‘risidagi so‘rovnoma ma’lumotlarini ilova qilgan holda bu haqida Markaziy bankka xabar berishi lozim.
 14. Mas’ul xodim yoki Ichki nazorat xizmati rahbari quyidagi huquqlarga ega:
 ichki nazoratni amalga oshirish maqsadida nobank kredit tashkiloti bo‘linmalari rahbarlari va xodimlaridan kerakli farmoyish beruvchi va buxgalteriya hujjatlarini talab qilib olish;
 ichki nazoratni amalga oshirish maqsadida olingan hujjatlardan nusxa ko‘chirish, nobank kredit tashkilotining elektron ma’lumotlar bazalarida, lokal hisoblash tarmoqlari va avtonom kompyuter tizimlarida saqlanadigan fayllar va boshqa yozuvlardan nusxalar olish;
 nobank kredit tashkilotining boshqa bo‘linmalari mutaxassislaridan yordam so‘rash va olish;
 nobank kredit tashkiloti bo‘linmalarining xonalariga kirish, shuningdek, nobank kredit tashkiloti ijro etuvchi organi rahbarining yozma ruxsatnomasi bilan hujjatlar saqlanishi uchun foydalaniladigan (arxivlar), naqd pul va qimmatliklar saqlanadigan (pul ombori), kompyuter ma’lumotlarini qayta ishlash va ma’lumotlarni elektron shaklda tashuvchi qurilmalarda saqlash xonalariga kirish;
 ijro etuvchi organ rahbarining yozma roziligi bilan terrorizmni moliyalashtirish bilan bog‘liq bo‘lgan operatsiyalarni to‘xtatib turish haqida nobank kredit tashkiloti filiallari rahbarlariga ko‘rsatmalar berish;
 mijozlarning operatsiyalariga nisbatan kelgusi harakatlari, jumladan, qonun hujjatlariga muvofiq mijoz yoki operatsiya to‘g‘risida qo‘shimcha ma’lumot olish yoki mavjud ma’lumotlarni tekshirish yuzasidan nobank kredit tashkilotining ijro etuvchi organiga takliflar taqdim etish;
 mazkur Qoidalar va ichki qoidalarga muvofiq boshqa tadbirlarni amalga oshirish.
 15. Mas’ul xodim yoki Ichki nazorat xizmati rahbari va xodimlari nobank kredit tashkiloti nomidan to‘lov (hisob-kitob) va buxgalteriya, shuningdek, nobank kredit tashkiloti zimmasiga xatarlar keltiradigan boshqa hujjatlarni imzolash yoki ushbu hujjatlarga imzo qo‘yish orqali rozilik bildirish (vizalash) huquqiga ega emas, mazkur Qoidalarning 10-bandining ikkinchi xatboshisida ko‘rsatilgan holatlardan tashqari.
 16. Mas’ul xodim yoki Ichki nazorat xizmatining rahbari va xodimlari o‘z vazifalarini bajarishda quyidagilarga majburdirlar:
 o‘z vakolati doirasida mazkur Qoidalar va ichki qoidalar bilan yuklatilgan maqsadlarga erishish va vazifalarni bajarish uchun zarur choralarni ko‘rish;
 nobank kredit tashkilotining tegishli bo‘linmalaridan olingan hujjatlarning saqlanishini va qaytarilishini ta’minlash;
 o‘z vazifalarini amalga oshirishda olingan ma’lumotlarning maxfiyligiga rioya qilish;
 jinoiy faoliyatdan olingan daromadlarni legallashtirishga va terrorizmni moliyalashtirishga oid xatarlarni aniqlash va baholash, ularni rasmiylashtirish va kamaytirish bo‘yicha tegishli choralarni ko‘rish;
 mazkur Qoidalar va ichki qoidalarga muvofiq boshqa majburiyatlarni amalga oshirish.
 17. Mas’ul xodim yoki Ichki nazorat xizmati rahbari bevosita nobank kredit tashkilotining ijro etuvchi organi rahbariga hisobdor va nobank kredit tashkilotining boshqa bo‘linmalaridan mustaqildir. 
 Nobank kredit tashkilotining filiali mas’ul xodimi bevosita nobank kredit tashkilotining Ichki nazorat xizmati rahbariga hisobdordir.
 18. Nobank kredit tashkiloti bo‘linmalarining xodimlari mas’ul xodimga yoki Ichki nazorat xizmatiga uning vazifalarining amalga oshirilishida mazkur Qoidalar va ichki qoidalarga muvofiq ko‘maklashadilar.
 19. Nobank kredit tashkilotining bo‘linmalari xodimlarining mas’ul xodim yoki Ichki nazorat xizmati rahbari va xodimlari o‘rtasidagi o‘zaro munosabat tartibi ichki qoidalar bilan belgilanadi.
 20. Xodimlarning so‘nggi yangiliklarga, jumladan, jinoiy faoliyatdan olingan daromadlarni legallashtirishning va terrorizmni moliyalashtirishning zamonaviy usullari, uslublari va yo‘nalishlari haqidagi axborotga ega bo‘lishlarini ta’minlash hamda jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish borasidagi qonun hujjatlari va majburiyatlarning barcha jihatlarini aniq tushuntirib berish maqsadida nobank kredit tashkilotlari muntazam ravishda xodimlarni qayta tayyorgarlikdan o‘tkazishlari shart.
 21. Nobank kredit tashkilotlari quyidagi hollarda mijozlarni lozim darajada tekshirish bo‘yicha mustaqil ravishda chora-tadbirlarni ko‘rishlari kerak: 
 a) fuqaroviy-huquqiy munosabatlarga kirishishda, jumladan: 
 grant va tekin taqdim qilinuvchi boshqa mablag‘larni olganda; 
 qarz va kreditlarni olganda (jalb qilganda); 
 ta’sischilar (ishtirokchilar, aksiyadorlar) tarkibiga yangi shaxslar kirganda; 
 mijoz operatsiyalarni amalga oshirish bo‘yicha ariza bilan murojaat qilganda; 
 uchinchi shaxslar mijozning nobank kredit tashkiloti oldidagi eng kam oylik ish haqi miqdorining 10 baravariga teng yoki undan ortiq bo‘lgan summadagi majburiyatlarini bajarish uchun murojaat qilganida; 
 b) mijoz eng kam oylik ish haqi miqdorining 10 baravariga teng yoki undan ortiq bo‘lgan summada bir martalik maslahat yoki axborot xizmatlaridan foydalanishni so‘rab ariza bilan murojaat qilganda; 
 v) shubhali operatsiyalar yoki alohida hollarda xabar qilinishi lozim bo‘lgan operatsiyalar amalga oshirilganda; 
 g) mijozning shaxsi to‘g‘risida avval olingan ma’lumotlarning to‘g‘riligiga shubhalar mavjud bo‘lganda.
 22. Mijozni lozim darajada tekshirish bo‘yicha ko‘riladigan chora-tadbirlar quyidagilarni o‘z ichiga olishi shart:
 tegishli hujjatlar asosida mijozning va u qaysi shaxslar nomidan ish ko‘rayotgan bo‘lsa, o‘sha shaxslarning shaxsini hamda vakolatlarini tekshirishni;
 mijozning haqiqiy egasini identifikatsiyalashni;
 mijoz tomonidan amalga oshiriladigan amaliy ish munosabatlari va pul mablag‘lari yoki boshqa mol-mulk bilan bog‘liq operatsiyalarni ularning bunday mijoz va uning faoliyati to‘g‘risidagi ma’lumotlarga muvofiqligini tekshirish maqsadida doimiy asosda o‘rganish o‘tkazishni. 
 23. Nobank kredit tashkiloti tomonidan mijoz va mijozning haqiqiy egasini identifikatsiyasi mazkur Qoidalarning 1 va 2-ilovalarida ko‘zda tutilgan ma’lumotlar, shuningdek, operatsiyalar va boshqa bitimlarning bajarilishi uchun asos hisoblanuvchi hujjatlar va boshqa zarur ma’lumotlar asosida amalga oshiriladi.
 Olingan axborotlarning (hujjatlarning) ishonchliligiga shubhalar mavjud bo‘lsa, nobank kredit tashkilotlari ushbu axborotlarni (hujjatlarni) tekshirish (verifikatsiyalash) bo‘yicha choralarni ko‘rishlari lozim. Bunday holatlarda, nobank kredit tashkilotlari mijozlar haqidagi axborotlarning (hujjatlarning) ishonchliligini (haqiqiyligini) aniqlashtirish uchun tegishli tashkilotlarga murojaat qilishga haqli. 
 24. Mijozni va operatsiyaning boshqa ishtirokchilarini identifikatsiyalash imkonini beruvchi barcha hujjatlar ular taqdim etilgan sanada kuchini yo‘qotmagan bo‘lishi shart.
 25. Nobank kredit tashkiloti tomonidan jismoniy shaxs — mijozni identifikatsiyalash shaxsni tasdiqlovchi hujjat (pasport yoki uning o‘rnini bosadigan hujjat) asosida amalga oshiriladi. Bunda, nobank kredit tashkiloti mustaqil ravishda bunday hujjatning asli bilan tanishib chiqishi va ushbu hujjatdan nusxa olishi shart.
 26. Yuridik shaxs — mijozlarga nisbatan mijozlarni lozim darajada tekshirish bo‘yicha chora — tadbirlar bajarilayotganda nobank kredit tashkilotlari ulardan davlat ro‘yxatidan o‘tganligi to‘g‘risidagi tegishli hujjatlarni, rahbariyati haqidagi, shuningdek, ta’sis hujjatlarida ko‘rsatilgan ma’lumotlarni olishlari lozim.
 Agar mijoz yoki mijozning haqiqiy egasi mulkchilik tarkibi to‘g‘risidagi ma’lumotlarni oshkor qilish bo‘yicha me’yoriy-huquqiy hujjatlar talablari tatbiq qilinuvchi yuridik shaxs hisoblansa, bunday yuridik shaxsning ta’sischilari (aksiyadorlari, ishtirokchilari)ni aniqlash va tasdiqlash talab etilmaydi.
 27. Nobank kredit tashkiloti yuridik shaxs — mijozni batafsil o‘rganish maqsadida quyidagilarga alohida e’tibor qaratishi lozim:
 mijozning ta’sischilari (aksiyadorlari, ishtirokchilari) tarkibiga, mijozning ustav fondi (kapitali)ning 10 foizdan ortiq ulushiga egalik qilayotgan shaxslarni aniqlashga;
 mijoz boshqaruvi organlari tuzilmasiga va ularning vakolatlariga;
 mijoz ustav fondi (kapitali)ning ro‘yxatga olingan miqdoriga.
 28. Davlat hokimiyati va boshqaruv organlariga nisbatan mijozlarni lozim darajada tekshirish chora-tadbirlarining o‘tkazilishi talab qilinmaydi.
 29. Mijozni va mijozning haqiqiy egasini qayta identifikatsiyalash majburiy hisoblanmaydi, agar ushbu mijoz va mijozning haqiqiy egasi mazkur Qoidalarga muvofiq nobank kredit tashkiloti tomonidan avval indentifikatsiyalangan bo‘lsa.
 Mijoz va mijozning haqiqiy egasini qayta identifikatsiyalash avvalgi identifikatsiyalash natijasida olingan ma’lumotlar aniqligiga gumon tug‘ilgan hollarda amalga oshirilishi lozim.
 30. Mijoz va mijozning haqiqiy egasini identifikatsiyalashda nobank kredit tashkiloti olingan ma’lumotlarni qonun hujjatlarida belgilangan tartibda Departament tomonidan shakllantiriladigan va nobank kredit tashkilotlariga taqdim qilinadigan, mazkur Qoidalarning 37-bandida ko‘rsatilgan shaxslar ro‘yxati (keyingi o‘rinlarda — Ro‘yxat) hamda jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish sohasida xalqaro hamkorlikda ishtirok etmayotgan davlatlar ro‘yxati bilan solishtirib chiqishi shart. 
 Mijoz va mijozning haqiqiy egasini identifikatsiyalash jarayonida Ro‘yxatga kiritilgan shaxslar aniqlangan taqdirda nobank kredit tashkiloti mazkur Qoidalarning VIII bobida o‘rnatilgan chora-tadbirlarni amalga oshirishi shart.
 31. Nobank kredit tashkilotlari quyidagi hollarda mijozga pul mablag‘lari yoki boshqa mol-mulk bilan bog‘liq operatsiyalarni amalga oshirishni rad etishga haqlidirlar:
 yuridik shaxs boshqaruv organi yoki yuridik shaxs nomidan ishonchnomasiz faoliyat ko‘rsatish huquqiga ega bo‘lgan shaxs o‘zining joylashgan yeri (pochta manzili) bo‘yicha mavjud bo‘lmaganida;
 shak-shubhasiz noto‘g‘ri bo‘lgan hujjatlar taqdim etilganda yoki qonun hujjatlariga muvofiq so‘ralayotgan hujjatlar taqdim etilmaganda;
 qonun hujjatlarida nazarda tutilgan boshqa hollarda.
 32. Nobank kredit tashkilotlariga quyidagilar taqiqlanadi: 
 mijozning shaxsan o‘zi yoki uning vakili bo‘lmagan hollarda xizmat ko‘rsatish; 
 soxta nomdagi shaxslarga xizmatlar ko‘rsatish; 
 mijozning shaxsini tasdiqlovchi hujjatlarisiz kredit va qarz berish hamda faktoring xizmatlarini amalga oshirish; 
 lombardlarda — mijozning shaxsini tasdiqlovchi hujjatlarisiz mulklarni saqlash uchun qabul qilish.
 33. Mijozni lozim darajada tekshirishni amalga oshirishning imkoni mavjud bo‘lmagan taqdirda nobank kredit tashkiloti Departamentga xabar berish masalasini ko‘rib chiqishi va ish munosabatlariga kirishishni yoki bunday mijozning pul mablag‘lari yoki boshqa mol-mulk bilan bog‘liq operatsiyalarini amalga oshirishni rad etishga yoxud u bilan har qanday ish munosabatlarini to‘xtatishga majbur.
 
 Nobank kredit tashkilotlari: 
 yuridik shaxslarni lozim darajada tekshirish jarayonida oxir natijada mijozning mulkdori bo‘lgan yoki mijozni nazorat qiluvchi mijozning haqiqiy egasi – jismoniy shaxsni identifikatsiyalash bo‘yicha, shu jumladan mijozning hamda uning ta’sischilari (aksiyadorlari, ishtirokchilari)ning mulk va boshqaruv tuzilmasini o‘rganish orqali asosli va imkoni mavjud bo‘lgan choralarni ko‘rishlari lozim; 
 jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish sohasida xalqaro hamkorlikda ishtirok etmayotgan davlatlarda joylashgan o‘zlarining sho’ba tashkilotlari, filiallari va vakolatxonalari tomonidan tegishli xalqaro standartlarga rioya qilinishi ustidan nazoratni kuchaytirishlari kerak;
 chet eldagi sho’ba korxonalari, filiallari va vakolatxonalaridan ular joylashgan mamlakatlar qonunchiligida tegishli choralar taqiqlanganligi sababli, jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bo‘yicha tegishli choralarni tatbiq qilish imkoniyati bo‘lmagan taqdirda, nobank kredit tashkilotining bosh ofisiga axborot berilishini talab qilishga majburdirlar. O‘z navbatida nobank kredit tashkilotlari bu haqda Markaziy bankka va Departamentga xabar berishi shart. 
 Nobank kredit tashkilotlarining chet eldagi sho’ba korxonalari, filiallari va vakolatxonalari jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish borasidagi chora-tadbirlarni amalga oshirishda xalqaro standartlar va ular joylashgan mamlakat talablariga rioya qilishlari lozim. 
 34. Pul mablag‘lari yoki boshqa mol-mulk bilan bog‘liq operatsiyalar quyidagi mezon va alomatlarning biri mavjud bo‘lganda gumonli operatsiya deb tan olinadi:
 1) uchinchi shaxslar tomonidan mijozning nobank kredit tashkiloti oldidagi eng kam oylik ish haqining 10 baravariga teng yoki undan ortiq bo‘lgan summadagi majburiyatlarining bajarilishi (majburiyatlarda shaxslarning o‘zgarishi);
 3) eng kam ish haqining 1000 baravariga teng bo‘lgan yoki undan oshadigan summada naqd pul ko‘rinishida kredit yoki qarz olinishi;
 4) jismoniy yoki yuridik shaxslar — O‘zbekiston Respublikasi norezidentlarining operatsiyada ishtirok etishlari;
 5) operatsiyani amalga oshirish uchun taqdim qilingan hujjatlarning haqiqiyligiga (ishonchliligiga) gumon tug‘ilishi va (yoki) operatsiya to‘g‘risidagi, shu jumladan operatsiya bajaruvchi tomonlardan biri haqidagi ma’lumotlar nobank kredit tashkilotida mavjud bo‘lgan ma’lumotlarga muvofiq kelmasligi;
 6) operatsiyani amalga oshirish uchun ariza bilan murojaat qilinganda mijozning xatti-harakatlarining g‘ayrioddiyligi, masalan: asabiylashishi, ikkilanish, mijozning xatti-harakatlarini boshqarib turuvchi shaxslarning mavjudligida uning agressivligi yoki uning boshqa shaxslarga arzimas sabab yuzasidan telefon orqali maslahat uchun murojaat qilishi;
 7) mijozning maxfiylik masalalari yuzasidan g‘ayrioddiy tashvishlanishi yoki nobank kredit tashkiloti tomonidan operatsiya haqida so‘ralgan ma’lumotlarni mijoz tomonidan asossiz rad etilishi yoxud taqdim etilishida noo‘rin kechiktirilishi;
 8) amalga oshirilayotgan operatsiya bo‘yicha mijoz hamkorlarini aniqlash imkoni yo‘qligi;
 9) operatsiya iqtisodiy mohiyatga ega emasligi hamda yuridik shaxs va (yoki) yakka tartibdagi tadbirkor — mijoz faoliyatining tavsifiga va turiga muvofiq kelmasligi;
 10) mijoz tomonidan operatsiya amalga oshirilishini asoslanmagan holda tezlashtirishni talab qilinishi;
 11) nobank kredit tashkiloti ishtirokida mijoz tomonidan bajarilayotgan operatsiyalarning operatsiyalarni amalga oshirishning umumqabul qilingan amaliyotiga aniq nomuvofiqligi;
 12) mijoz tomonidan operatsiyaning avval kelishilgan amalga oshirish sxemasiga uning ijro qilinishini bevosita boshlanishidan oldin, pul mablag‘lari yoki boshqa mol-mulklar harakat yo‘nalishiga taalluqli bo‘lgan jiddiy o‘zgartirishlar kiritilishi.
 35. Pul mablag‘lari yoki boshqa mol-mulk bilan bog‘liq operatsiyalar quyidagi mezon va alomatlarning biri mavjud bo‘lganda shubhali operatsiya deb tan olinadi:
 1) operatsiya bajaruvchi tomonlardan biri jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish sohasida xalqaro hamkorlikda ishtirok etmayotgan davlatda doimiy yashayotgan, turgan yoki ro‘yxatga olingan shaxs bo‘lsa;
 2) nobank kredit tashkiloti tomonidan xabar qilinishi lozim bo‘lgan operatsiyalar toifasiga kiritish to‘g‘risida qaror qabul qilingan gumonli operatsiya.
 3) mazkur bandning 1 va 2-kichik bandlarida nazarda tutilgan mezon va alomatlarga ega bo‘lmagan, mazkur Qoidalar va nobank kredit tashkilotining ichki qoidalari bilan belgilangan gumonli operatsiyalar toifasiga kirmaydigan, biroq jinoiy faoliyatdan olingan daromadlarni legallashtirishga va (yoki) terrorizmni moliyalashtirishga aloqadorligiga nobank kredit tashkilotida shubha mavjud bo‘lgan operatsiyalar.
 36. Ichki qoidalar bilan gumonli operatsiyalarni qo‘shimcha mezonlari va alomatlari belgilanishi mumkin.
 37. Operatsiya bajaruvchi tomonlaridan biri quyidagi shaxslar hisoblanishi to‘g‘risida qonun hujjatlarida belgilangan tartibda olingan axborot mavjud bo‘lganida har qanday operatsiya alohida hollarda xabar qilinishi lozim:
 terrorchilik faoliyatida ishtirok etayotgan yoxud ishtirok etishda gumon qilinayotgan yuridik yoki jismoniy shaxs;
 terrorchilik faoliyatini amalga oshirayotgan yoxud amalga oshirishda gumon qilinayotgan tashkilotning bevosita yoki bilvosita mulkdori bo‘lgan yoxud uni nazorat qilayotgan yuridik yoki jismoniy shaxs;
 terrorchilik faoliyatini amalga oshirayotgan yoki amalga oshirishda gumon qilinayotgan jismoniy shaxsning yoxud tashkilotning mulkidagi yoki nazorati ostidagi yuridik shaxs.
 38. Nobank kredit tashkiloti mijoz tomonidan jinoiy faoliyatdan olingan daromadlarni legallashtirish yoki terrorizmni moliyalashtirish maqsadida operatsiyalarni amalga oshirilishi bo‘yicha xatar darajasini (bundan buyon matnda xatar darajasi deb yuritiladi) aniqlash, baholash va uni kamaytirish bo‘yicha tegishli choralar ko‘rishi kerak. 
 Xatar darajasi mijoz taqdim qilgan tegishli hujjatlar asosida, mijozning amalga oshiradigan operatsiyalari turlari va mazkur Qoidalarda belgilangan mezonlar hamda mijozni lozim darajada tekshirish natijalarini inobatga olgan holda mas’ul xodim tomonidan aniqlanadi va baholanadi.
 39. Nobank kredit tashkiloti avvaldan quyidagi mezonlarga javob beradigan mijozlarni yuqori darajadagi xatar toifasiga kiritishi majbur bo‘lib, ularga nisbatan nobank kredit tashkiloti kuchaytirilgan e’tibor qaratishi lozim:
 
 a) terrorchilik faoliyatida ishtirok etayotganligi yoxud terrorchilik faoliyati bilan shug‘ullanayotgan shaxslarning nazorati ostida ekanligi yoxud terrorchilik faoliyati bilan shug‘ullanayotgan yoki shug‘ullanishda gumon qilinayotgan tashkilotning bevosita yoki bilvosita mulkdori ekanligi yoxud uni nazorat qilayotganligi to‘g‘risida mavjud bo‘lgan ma’lumotga tegishli shaxslar;
 b) jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish sohasida xalqaro hamkorlikda ishtirok etmayotgan davlatda yoxud offshor hududda doimiy yashayotgan, turgan yoki ro‘yxatga olingan shaxslar;
 v) haqiqatda joylashgan joyi ta’sis yoki ro‘yxatga olish hujjatlarida ko‘rsatilgan ma’lumotlarga muvofiq bo‘lmagan tashkilotlar va yakka tartibdagi tadbirkorlar;
 g) faoliyat davri moliyaviy yilning bir choragidan oshmagan tashkilot va yakka tartibdagi tadbirkorlar;
 d) haqiqiy egasi mazkur bandning “a” va “b” kichik bandlarida ko‘rsatilgan shaxslar hisoblangan tashkilotlar;
 e) muntazam ravishda (masalan, 3 oy davomida ketma-ket) shubhali yoki gumonli operatsiyalarni amalga oshiruvchi mijozlar;
 e1) mijozlarning nobank kredit tashkiloti oldidagi eng kam ish haqining 10 baravariga teng yoki undan ortiq bo‘lgan summadagi majburiyatlarini bajarmoqchi bo‘lgan shaxslar;
 j) ichki qoidalarda belgilanadigan boshqa shaxslar.
 40. Nobank kredit tashkiloti quyidagi mezonlarga javob beradigan operatsiyalarni yuqori darajadagi xatar toifasiga kiritishi majbur bo‘lib, ularga nisbatan kuchaytirilgan e’tibor qaratishi lozim:
 
 a) ishtirokchilari mazkur Qoidalarning 39-bandining “a” va “b” kichik bandlarida ko‘rsatilgan shaxslar hisoblangan operatsiyalar;
 b) ichki qoidalarda belgilanadigan boshqa operatsiyalar.
 41. Mijoz tomonidan amalga oshirilayotgan operatsiyalarning tavsifi o‘zgarilishiga qarab, nobank kredit tashkiloti, zarur hollarda, u bilan ishlash bo‘yicha xatar darajasini qayta ko‘rib borishi lozim. Nobank kredit tashkilotlari barcha murakkab, g‘ayrioddiy yirik miqdordagi operatsiyalarga, shuningdek, iqtisodiy yoki qonuniy maqsadsizligi aniq bo‘lgan operatsiyani g‘ayrioddiy amalga oshirish sxemalariga kuchaytirilgan e’tibor qaratishlari kerak.
 42. Identifikatsiyalash jarayonida olingan ma’lumotlar, shuningdek, mijoz bilan ishlash bo‘yicha belgilangan xatar darajasi operatsiyalarning mijoz faoliyatining asosiy yo‘nalishlariga muvofiqligiga ishonch hosil qilish uchun va zarur hollarda mablag‘lar manbalarini o‘rganish uchun o‘tkaziladigan mijozlar tomonidan amalga oshiriladigan (oshirilgan) operatsiyalarning monitoringiga asos bo‘lib hisoblanadi.
 43. Mijozlar operatsiyalarining joriy tekshiruvi nobank kredit tashkilotining mijozlarga bevosita xizmat ko‘rsatuvchi (mas’ul ijrochilar, kassirlar va shu kabi) tegishli xodimlari tomonidan, lavozim majburiyatlariga muvofiq amalga oshiriladi. Mazkur xodimlar, gumonli operatsiyalar aniqlangan taqdirda bunday operatsiyalar haqida bevosita o‘z rahbariga, mas’ul xodimga yoki Ichki nazorat xizmatiga yozma ravishda zudlik bilan xabar berishlari shart.
 Mijozlar operatsiyalarining keyingi tekshiruvi mas’ul xodim yoki Ichki nazorat xizmati tomonidan joriy tekshiruv jarayonida aniqlanmaydigan shubhali operatsiyalarni aniqlash maqsadida, mijozning o‘tgan davr mobaynida bajargan operatsiyalarini tahlil qilish orqali amalga oshiriladi.
 44. Gumonli operatsiyalar aniqlanganda nobank kredit tashkilotining mijozlarga bevosita xizmat ko‘rsatuvchi xodimlari Ichki nazorat xizmatining topshirig‘iga binoan zarur hollarda o‘tkazilayotgan operatsiya haqidagi qo‘shimcha ma’lumotlar yuzasidan mijozga murojaat qiladilar.
 45. Mijoz va gumonli operatsiya to‘g‘risidagi ma’lumotlar yanada o‘rganib chiqilishi uchun mas’ul xodimga yoki Ichki nazorat xizmati rahbariga yoxud nobank kredit tashkilotining filiali mas’ul xodimiga taqdim etiladi.
 Nobank kredit tashkilotining filiali mas’ul xodimi mijoz va operatsiya to‘g‘risidagi ma’lumotlarni o‘rganadi hamda ularni Ichki nazorat xizmati rahbariga yuboradi.
 46. Asosli shubhalar mavjud bo‘lgan taqdirda mas’ul xodim yoki Ichki nazorat xizmati rahbari mijoz operatsiyasini shubhali deb hisoblash to‘g‘risida qaror qiladi.
 47. Operatsiyalarni shubhali deb tan olish har bir alohida holda mazkur Qoidalarda belgilangan shubhali operatsiyalarning mezonlari va alomatlaridan foydalangan holda kompleks tahlil asosida amalga oshiriladi.
 48. Mijoz operatsiyasi shubhali deb tan olingandan so‘ng, mas’ul xodim yoki Ichki nazorat xizmati rahbari nobank kredit tashkilotining mijozga nisbatan kelgusi harakatlari yuzasidan, shu jumladan:
 Departamentga shubhali operatsiya to‘g‘risida xabar berish;
 nobank kredit tashkilotining tegishli rahbarlarini va uning mijozlar bilan bevosita faoliyat yuritadigan mutasaddi bo‘linmalari rahbarlarini operatsiya shubhali deb tan olinganligi to‘g‘risida ma’lum qilish;
 mijoz to‘g‘risida qo‘shimcha ma’lumot olish;
 mijoz bilan ishlash xatar darajasini qayta ko‘rib chiqish;
 mijoz bilan operatsiyalar amalga oshirilishiga alohida e’tibor qaratish zaruriyati;
 qonun hujjatlariga va mijoz bilan tuzilgan shartnomaga muvofiq shartnoma munosabatlarini to‘xtatish haqida qaror qabul qiladi.
 Shubhali operatsiya haqidagi xabar nobank kredit tashkiloti tomonidan u aniqlangan kundan keyingi ish kunidan kechiktirmay, O‘zbekiston Respublikasi Vazirlar Mahkamasi tomonidan belgilanadigan tartibga muvofiq Departamentga beriladi.
 49. Har bir xabar berilishi to‘g‘risidagi ma’lumot mas’ul xodim yoki Ichki nazorat xizmatining maxsus jurnalida qayd etib boriladi.
 50. Nobank kredit tashkilotlari, shuningdek, tegishli operatsiyani shubhali ekanligini tasdiqlovchi yoki shubhaliligini olib tashlovchi har qanday ma’lumot yuzasidan darhol Departamentga xabar berishlari zarur.
 51. Agar mijoz bilan munosabatlarni o‘rnatish davrida, yoki ushbu munosabatlarni amalga oshirishda, yoxud bir marotabalik operatsiyalarni o‘tkazishda mas’ul xodimda yoki Ichki nazorat xizmatida mazkur Qoidalarga muvofiq operatsiya alohida hollarda xabar qilinishi lozimligi to‘g‘risida shubhalar paydo bo‘lsa, mas’ul xodim yoki Ichki nazorat xizmati rahbari quyidagilar bo‘yicha chora-tadbirlarni ko‘rishlari lozim:
 mijoz va mijozning haqiqiy egasini batafsil identifikatsiyalash;
 yuridik yoki jismoniy shaxs hisobvarag‘iga tushgan pul mablag‘larini hisobga kiritish bo‘yicha operatsiyalarni istisno etganda, bu operatsiya bajarilishi lozim bo‘lgan sanadan e’tiboran uch ish kuniga to‘xtatib turish to‘g‘risida asoslantirilgan farmoyish qabul qilish;
 operatsiya to‘xtatib turilgan kunning o‘zida operatsiya to‘g‘risidagi xabarni Departamentga yuborish uchun tayyorlash;
 operatsiya haqidagi ma’lumotni mas’ul xodim yoki Ichki nazorat xizmatining maxsus jurnaliga kiritish.
 52. Operatsiyani to‘xtatish faqatgina nobank kredit tashkilotida mijoz to‘g‘risidagi mavjud axborotlar Ro‘yxatdagi ma’lumotlar bilan to‘liq mos kelgan taqdirda amalga oshiriladi.
 53. Operatsiya to‘xtatilgan taqdirda mijozning topshirig‘i asosida hisobvaraqlardan pul mablag‘larini hisobdan chiqarish amalga oshirilmaydi.
 Mijoz topshirig‘i operatsiyalari to‘xtatilgan mijozlarning topshiriqlari ro‘yxatga olinadigan alohida jurnalda ro‘yxatga olinishi, shuningdek, operatsiya to‘xtatilishi muddati tugaguniga qadar maxsus jildga joylashtirilishi lozim.
 Operatsiyalari to‘xtatilgan mijozlarning topshiriqlarini ro‘yxatga olish uchun alohida jurnalda to‘xtatilgan operatsiyani, shuningdek, ushbu operatsiya ishtirokchilarini identifikatsiyalash imkonini beruvchi ma’lumotlar qayd etib boriladi.
 54. Departamentning operatsiyani ikki ish kunidan ko‘p bo‘lmagan muddatga to‘xtatib turish haqidagi ko‘rsatmasi mavjud bo‘lganda, nobank kredit tashkiloti uni ko‘rsatilgan muddatgacha to‘xtatadi. 
 55. Departament jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bo‘yicha chora-tadbirlarni amalga oshirish uchun zarur bo‘lgan axborotni, shu jumladan nobank kredit tashkilotining avtomatlashtirilgan axborot, ma’lumotnoma tizimlaridan hamda ma’lumotlar bazalaridan so‘rash va bepul olish huquqiga ega.
 56. Nobank kredit tashkilotlari Departamentning so‘rovlari bo‘yicha qo‘shimcha ma’lumotlarni taqdim qiladilar.
 57. Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashishda ishtirok etuvchi xorijiy organlar so‘rov bilan Departamentga murojaat qiladilar. Departament Markaziy bank orqali tegishli so‘rovni nobank kredit tashkilotlariga taqdim etadi. Nobank kredit tashkilotlari bunday so‘rov asosida so‘ralayotgan barcha ma’lumotni Departamentga taqdim etadilar.
 58. Mijozlarni lozim darajada tekshirish bilan bog‘liq bo‘lgan, to‘liq yoki qisman xorijiy tilda tuzilgan hujjatlar, zarur hollarda, nobank kredit tashkiloti tomonidan davlat tiliga yoki rus tiliga tarjimasi bilan talab etilishi shart.
 59. Taqdim qilingan hujjatlar nusxalarining to‘g‘riligiga gumon va boshqa zarurat paydo bo‘lganda taqdirda, nobank kredit tashkiloti tanishish uchun hujjatlarning asl nusxalarini taqdim qilinishini talab qilish huquqiga ega.
 60. Mijozni lozim darajada tekshirish jarayonida olingan mijoz to‘g‘risidagi ma’lumotlar mazkur Qoidalarning 3-ilovasiga muvofiq shakl bo‘yicha tuziladigan mijoz so‘rovnomasida qayd etiladi. Nobank kredit tashkiloti ichki qoidalarga muvofiq mijoz so‘rovnomasiga boshqa ma’lumotlarni kiritish huquqiga ega.
 61. So‘rovnomalar maxsus dasturlar yordamida barcha mijozlar bo‘yicha elektron shaklda to‘ldiriladi. Shubhali operatsiyalarni amalga oshiruvchi va yuqori darajadagi xatar toifasiga kiritilgan mijozlar bo‘yicha so‘rovnomalar qog‘oz shaklida ham to‘ldiriladi. 
 Elektron shaklda to‘ldirilgan mijoz so‘rovnomasi qog‘oz shaklida chiqarilganda nobank kredit tashkilotining bosh buxgalteri yoki u bo‘lmagan taqdirda, uning muovini tomonidan tasdiqlanadi.
 62. Mijozlar so‘rovnomalari mijozlar maqomi bo‘yicha (yuridik va jismoniy shaxslar bo‘yicha) xronologik tartibda alohida jildlarda tikib boriladi va mas’ul xodim yoki Ichki nazorat xizmati tomonidan saqlab boriladi.
 Elektron shaklda to‘ldirilgan so‘rovnomalar nobank kredit tashkilotining mijozlarni identifikatsiyasini amalga oshiruvchi xodimlariga mijoz to‘g‘risidagi ma’lumotlarni tekshirish uchun doimiy rejimda tezkor foydalanish imkoniyatini beruvchi elektron bazada saqlanadi.
 63. Mijoz so‘rovnomasi nobank kredit tashkilotida mijoz bilan munosabatlar to‘xtatilgan kundan boshlab besh yildan kam bo‘lmagan muddat davomida saqlanadi. 
 64. Mijoz so‘rovnomasida ko‘rsatiladigan ma’lumotlarning o‘zgarishiga, shuningdek, u tomonidan amalga oshirilayotgan moliyaviy operatsiyalarning tavsifi o‘zgarishiga qarab, nobank kredit tashkilotlari zarur hollarda mijoz bilan ishlash bo‘yicha xatar darajasini qayta ko‘rib borishi lozim.
 65. Pul mablag‘lari yoki boshqa mol-mulk bilan bog‘liq operatsiyalar to‘g‘risidagi axborot zarurat tug‘ilgan taqdirda operatsiya tafsilotlarini qayta tiklash mumkin bo‘lgan tarzda rasmiylashtirilishi lozim.
 66. Nobank kredit tashkilotlari pul mablag‘lari yoki boshqa mol-mulk bilan bog‘liq operatsiyalar to‘g‘risidagi axborotni, shuningdek identifikatsiyalash ma’lumotlarini va mijozlarni lozim darajada tekshirishga doir materiallarni hamda xizmat yozishmalarini qonun hujjatlarida belgilangan muddatlar davomida, lekin operatsiyalar amalga oshirilganidan yoki mijozlar bilan amaliy ish munosabatlari to‘xtatilganidan keyin kamida besh yil mobaynida saqlashlari shart. 
 Mas’ul xodim yoki Ichki nazorat xizmati faoliyatida foydalanilgan barcha hujjatlarga (Markaziy bank va Departament bilan yozishmalar, jumladan taqdim etilgan xabarlarning qog‘oz va elektron shakldagi nusxalari, mijozlarning qog‘oz va elektron so‘rovnomalari, jurnallar va boshqa) kirish imkoniyatini cheklash maqsadida bunday hujjatlar va ularning ro‘yxati bevosita mas’ul xodim tomonidan maxsus jihozlangan xonada yoki yonmaydigan va muhrlanadigan seyfda saqlanishi kerak. 
 Elektron shakldagi hujjatlar dasturlash yo‘li asosida arxivlashtirilishi, elektron axborot tashuvchi vositalarga yozilishi va mas’ul xodim tomonidan ularning ro‘yxati bilan birga yonmaydigan va muhrlanadigan seyfda saqlanishi kerak.
 661. Mas’ul xodim yoki Ichki nazorat xizmati faoliyatida foydalanilgan hujjatlar quyidagi muddatlar mobaynida saqlanishi kerak: 
 Departamentga taqdim etilgan xabarlarning qog‘oz va elektron shakldagi nusxalari — 5 yil; 
 gumonli va shubhali operatsiyalarni ro‘yxatga olish kitoblari — ular yangisi bilan almashtirilgandan keyin 5 yil; 
 Markaziy bank, Departament va nobank kredit tashkilotining boshqa bo‘linmalari bilan yozishmalar — 5 yil.
 67. Nobank kredit tashkilotlari jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bilan bog‘liq bo‘lgan axborotga kirish imkoniyatini cheklaydilar, uning tarqalib ketmasligini ta’minlaydilar hamda yuridik va jismoniy shaxslarga ularning operatsiyalari haqida Departamentga xabar berilganligi to‘g‘risida ma’lum qilish huquqiga ega emaslar.
 Nobank kredit tashkiloti ichki nazorat vazifalarini bajarish jarayonida olingan ma’lumotlarni nobank kredit tashkiloti xodimlari tomonidan oshkor qilinmasligini (yoki ulardan shaxsiy maqsadda yoxud uchinchi shaxslar manfaatlarida foydalanmasligini) ta’minlaydi.
 68. Uchinchi shaxslarga ma’lumotlar, shu jumladan mijozning identifikatsiya ma’lumotlari tarkibidan iborat bo‘lgan so‘rovnomadan ma’lumotlar taqdim qilinishi qonun hujjatlariga muvofiq amalga oshiriladi.
 69. Mijozni lozim darajada tekshirish va identifikatsiyalash natijasida olingan ma’lumotlar, nobank kredit tashkiloti mijoz tomonidan jinoiy faoliyatdan olingan daromadlarni legallashtirish va terrorizmni moliyalashtirishni amalga oshirish xatari yuqori deb baholagan taqdirda kamida bir yilda bir marotaba hamda boshqa hollarda kamida uch yilda bir marotaba yangilanib borilishi lozim.
 70. Nobank kredit tashkilotlari, mas’ul xodim, Ichki nazorat xizmati va tashkilotning boshqa bo‘linmalarining rahbar va xodimlari mazkur Qoidalarni buzganligi uchun qonun hujjatlariga muvofiq javobgar bo‘ladilar.
 71. Qonun hujjatlari, shuningdek, jinoiy faoliyatdan olingan daromadlarni legallashtirish va terrorizmni moliyalashtirishga qarshi kurashish sohasidagi qonun hujjatlarini nobank kredit tashkiloti xodimlari tomonidan operatsiyalarni amalga oshirish jarayonida buzish holatlariga yo‘l qo‘yilganligi to‘g‘risida dalillar ma’lum bo‘lib qolgan nobank kredit tashkiloti xodimlari ushbu dalillarni darhol mas’ul xodimga yoki Ichki nazorat xizmatiga yozma ravishda yetkazadilar.
 72. Nobank kredit tashkilotlari tomonidan mazkur Qoidalar talablariga rioya etilishi ustidan monitoring va nazorat Markaziy bank tomonidan va zarur hollarda Departament bilan birgalikda amalga oshiriladi.
 73. Nobank kredit tashkilotining ijro etuvchi organi ichki va tashqi vaziyatlarning o‘zgarishini inobatga olgan holda, nobank kredit tashkilotining ichki nazorat tizimini doimiy ravishda monitoring qilib boradi va samaradorligini baholab boradi, shuningdek, zarur holda samarali ishlashini ta’minlash uchun uning faoliyatini kuchaytiradi.
 Nobank kredit tashkilotida ichki audit xizmati mavjud bo‘lganda, mas’ul xodim yoki Ichki nazorat xizmatining faoliyati samaradorligini monitoringi ichki audit xizmati tomonidan amalga oshiriladi.
 74. Nobank kredit tashkilotining ijro etuvchi organi rahbari ichki nazorat tizimi kamchiliklari aniqlangan taqdirda ushbu kamchiliklarning o‘z vaqtida bartaraf qilinishini ta’minlashi lozim.
 1. Familiyasi, ismi, otasining ismi.
 2. Tug‘ilgan sanasi va joyi.
 3. Fuqaroligi. 
 4. Doimiy va (yoki) vaqtinchalik yashash joyi.
 5. Pasport yoki uning o‘rnini bosadigan hujjat rekvizitlari: hujjat seriyasi va raqami, hujjat berilgan sana, hujjatni bergan organ nomi.
 6. Soliq to‘lovchining identifikatsion raqami (agar mavjud bo‘lsa).
 7. Uy telefoni raqami (agar mavjud bo‘lsa).
 1. Yuridik shaxslarni identifikatsiyalashda zarur bo‘lgan ma’lumotlar:
 a) to‘liq, shuningdek, agar, davlat ro‘yxatidan o‘tganligi to‘g‘risidagi guvohnomasida ko‘rsatilgan bo‘lsa, qisqartirilgan nomi;
 b) davlat ro‘yxatidan o‘tganligi to‘g‘risidagi ma’lumot: sana, raqam, ro‘yxatga oluvchi organ nomi;
 v) soliq to‘lovchining identifikatsion raqami;
 g) joylashgan yeri (pochta manzili);
 d) davlat ro‘yxatidan o‘tganligi to‘g‘risidagi guvohnomada ko‘rsatilgan boshqa ma’lumotlar;
 e) litsenziyalanishi lozim bo‘lgan faoliyat turlarini amalga oshirish uchun mavjud bo‘lgan litsenziyalar to‘g‘risida ma’lumotlar: faoliyat turi, litsenziyaning raqami va berilgan sanasi, kim tomonidan berilganligi, amal qilish muddati;
 j) yuridik shaxs nomidan ish ko‘ruvchi jismoniy shaxsni identifikatsiyasi to‘g‘risidagi ma’lumotlar;
 z) yuridik shaxs ta’sischilari (aksiyadorlari, ishtirokchilari) haqidagi hamda ularning ustav fondi (kapitali)dagi ulushlari to‘g‘risidagi ma’lumotlar;
 i) ro‘yxatga olingan va to‘langan ustav fondi (kapitali) miqdori to‘g‘risidagi ma’lumotlar;
 k) yuridik shaxs boshqaruv organlari (yuridik shaxsning boshqaruv organlarining tuzilmasi va shaxsiy tarkibi) to‘g‘risidagi ma’lumotlar;
 l) telefon raqamlari.
 2. Yakka tartibdagi tadbirkorlarni identifikatsiyalashda zarur bo‘lgan ma’lumotlar:
 a) mazkur Qoidalarning 1-ilovasida ko‘zda tutilgan ma’lumotlar;
 b) davlat ro‘yxatidan o‘tganligi to‘g‘risidagi ma’lumot: sana, raqam, ro‘yxatga oluvchi organ nomi;
 v) faoliyat amalga oshiriladigan joy;
 g) davlat ro‘yxatidan o‘tganligi to‘g‘risidagi guvohnomada ko‘rsatilgan boshqa ma’lumotlar;
 d) faoliyat turlarini amalga oshirish uchun mavjud guvohnomalar va litsenziyalar to‘g‘risidagi ma’lumotlar: faoliyat turi, litsenziya raqami, berilgan sanasi, kim tomonidan berilganligi, amal qilish muddati;
 e) telefon raqamlari.
 1. Mijozni identifikatsiyalash jarayonida olingan, mazkur Qoidalarning 1, 2-ilovalarida ko‘rsatilgan ma’lumotlar. 
 2. Xatar darajasi haqida ma’lumot, shu jumladan xatarni baholash asoslari.
 3. Nobank kredit tashkiloti tomonidan mijozni identifikatsiyalashda amalga oshirilgan qo‘shimcha chora-tadbirlar natijalari.
 4. Mijoz bilan munosabatlar o‘rnatilgan sana.
 5. Mijoz so‘rovnomasi to‘ldirilgan va o‘zgartirish kiritilgan sana.
 6. Mijoz bilan ishlashga mas’ul xodim familiyasi, ismi, otasining ismi, lavozimi.
 7. Qog‘oz shaklidagi mijoz so‘rovnomasini to‘ldirgan xodim imzosi (familiyasi, ismi, otasining ismi va lavozimi ko‘rsatilgan holda) va elektron ko‘rinishdagi mijoz so‘rovnomasini to‘ldirgan xodimning familiyasi, ismi, otasining ismi va lavozimi.
 8. Ichki qoidalarda belgilanadigan boshqa ma’lumotlar.